Wildtuin waarsku besoekers oor staking | Maroela Media
Die Kruger-wildtuin het besoekers gewaarsku dat hy betroubaar verneem het dat talle van sy personeel glo vandag sal staak.
Die wildtuin sê in 'n verklaring hy het verneem dat "hierdie arbeid onttrek sal word op Sondae en openbare vakansiedae" weens 'n arbeidsdispuut. Luidens die verklaring is die bestuur tans in gesprek met vakbondverteenwoordigers om die werknemers se besware op te los.
"Die hekke wat moontlik geraak sal word, is die Phalaborwa-hek, Paul Kruger-hek, Phabeni-hek, Numbi-hek, Malelane-hek en Krokodilbrug-hek."
Glenn Philips, uitvoerende hoof van die Kruger-wildtuin, het besoekers verseker dat veiligheid- en gebeurlikheidsmaatreëls in plek gestel is om te verseker dat gaste nie enige ongerief hoef te verduur nie. Hy het besoekers wat reeds plek in die wildtuin bespreek het, aangemoedig om nie hul besprekings te kanselleer nie.
"Ons vra om verskoning vir hierdie ongelukkige situasie en enige ongerief wat dit mag veroorsaak terwyl SANParke werk om vinnig 'n oplossing vir die saak te vind. Daar sal beperkte dienste aan gaste gebied word, maar die bestuur werk hard om die situasie te normaliseer ten spyte van die staking deur die park se personeel," het hy gesê.
"Die gasvryheidsdiensbestuur by die verskillende kampe sal te alle tye beskikbaar wees om gaste se versoeke te hanteer en te verseker hulle het 'n goeie ervaring by die Kruger-wildtuin."
Dit is die hedendaagse Suid-Afrika : nimmereindigende wydverspreide oproerige stakings. Ek is nou al só moeg vir hierdie afgesaagde stories…..
Kry mense wat wil werk. Daar is genoeg van hulle.
Miskien moet die mini-Ster van Sport 'n taakspan aanstel om te kyk of "Staak" nie as nasionale sport verklaar kan word nie! Die Skaak-mat situasie wat stakings dikwels in verskeie sektore van die arbeids-mag tot gevolg het, noop so ondersoek. Ek reken dat SA se werkers wat so graag staak, die vermoe het om internasionaal gemaklik met die Goue medaljes in enige Staak-kategorie weg te stap!! He-he-he!
Dis seker hulle beurt om op Sondae renosters te "poach". Staak is mos een van ons sterkpunte.
Staak ? Ek as werkgewer staak ook nou. Nou sit nog werkers sonder werk oor hul staking. Wonder wie sal Parkeraad se werkers betaal as toeriste ook staak ?